Ehdotus EUROOPAN PARLAMENTIN JA NEUVOSTON ASETUS Euroopan yhteisöön suuntautuvaa puutavaran tuontia koskevan FLEGT-lupajärjestelmän perustamisesta annetun neuvoston asetuksen (EY) N:o 2173/2005 muuttamisesta /* COM/2013/015 final - 2013/0010 (COD) */





PERUSTELUT 1. EHDOTUKSEN SISÄLTÖ Euroopan unionin toiminnasta tehdyssä sopimuksessa (SEUT-sopimus) erotetaan toisistaan toisaalta SEUT-sopimuksen 290 artiklan 1 kohdassa määrätty, komissiolle siirretty valta antaa muita kuin lainsäätämisjärjestyksessä hyväksyttäviä ja soveltamisalaltaan yleisiä säädöksiä, joilla täydennetään tai muutetaan lainsäätämisjärjestyksessä hyväksytyn säädöksen tiettyjä, muita kuin sen keskeisiä osia (delegoidut säädökset), ja toisaalta SEUT-sopimuksen 291 artiklan 2 kohdassa määrätty, komissiolle siirretty valta vahvistaa oikeudellisesti velvoittavien unionin säädösten yhdenmukainen täytäntöönpano (täytäntöönpanosäädökset). Mukautettaessa asetusta (EY) N:o 2173/2005[1] uusiin SEUT-sopimuksen sääntöihin komissiolle kyseisellä asetuksella annettu toimivalta on jaettu uudelleen delegointitoimenpiteisiin ja täytäntöönpanotoimenpiteisiin. Edellä tarkoitetun mukauttamisen jälkeen on laadittu ehdotusluonnos asetuksen (EY) N:o 2173/2005 muuttamiseksi. Perussopimuksen 290 artiklan nojalla lainsäätäjä antaa komissiolle tehtäväksi täydentää tai muuttaa kyseisen asetuksen tiettyjä, muita kuin sen keskeisiä osia. Komissio voi näin ollen antaa delegoituja säädöksiä, joilla tarkistetaan poikkeusta, joka koskee luonnonvaraisten eläinten ja kasvien suojelusta niiden kauppaa sääntelemällä 9 päivänä joulukuuta 1996 annetun neuvoston asetuksen (EY) N:o 338/97[2] liitteissä A, B ja C luetelluista lajeista valmistettuja puutuotteita. Komissiolla on lisäksi valtuudet vahvistaa yksityiskohtaisia vaatimuksia 5 artiklan soveltamisesta. Komissio voi delegoiduilla säädöksillä myös muuttaa liitteessä I olevaa luetteloa kumppanimaista ja niiden nimetyistä lupaviranomaisista, liitteessä II olevaa luetteloa niistä puutuotteista, joihin FLEGT-lupajärjestelmää sovelletaan, siitä riippumatta, mistä kumppanimaasta on kyse, sekä liitteessä III olevaa luetteloa puutuotteista, joihin FLEGT-lupajärjestelmää sovelletaan ainoastaan asianomaisten kumppanimaiden osalta. 2. KUULEMISTEN JA VAIKUTUSTEN ARVIOINNIN TULOKSET Intressitahojen kuulemista tai vaikutusten arviointia ei tarvittu. 3. EHDOTUKSEEN LIITTYVÄT OIKEUDELLISET NÄKÖKOHDAT · Ehdotetun toimen lyhyt kuvaus Neuvoston asetuksen (EY) N:o 2173/2005 mukaisen komissiolle siirretyn säädösvallan yksilöiminen ja kyseisten säädösten antamismenettelyn vahvistaminen. · Oikeusperusta Euroopan unionin toiminnasta tehdyn sopimuksen 207 artiklan 2 kohta. · Toissijaisuusperiaate Ehdotus kuuluu Euroopan unionin yksinomaiseen toimivaltaan. · Suhteellisuusperiaate Ehdotus koskee neuvoston asetuksessa (EY) N:o 2173/2005 jo olemassa olevien toimenpiteiden muuttamista, minkä vuoksi esille ei nouse ongelmia suhteellisuusperiaatteen kannalta. · Sääntelytavan valinta Ehdotettu sääntelytapa: Euroopan parlamentin ja neuvoston asetus. Muut sääntelytavat eivät soveltuisi seuraavasta syystä: asetusta on muutettava asetuksella. 4. VAIKUTUKSET TALOUSARVIOON Toimenpiteestä ei aiheudu unionille lisämenoja. 2013/0010 (COD) Ehdotus EUROOPAN PARLAMENTIN JA NEUVOSTON ASETUS Euroopan yhteisöön suuntautuvaa puutavaran tuontia koskevan FLEGT-lupajärjestelmän perustamisesta annetun neuvoston asetuksen (EY) N:o 2173/2005 muuttamisesta (ETA:n kannalta merkityksellinen teksti) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan unionin toiminnasta tehdyn sopimuksen ja erityisesti sen 207 artiklan 2 kohdan, ottavat huomioon Euroopan komission ehdotuksen, sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille, noudattavat tavallista lainsäätämisjärjestystä, sekä katsovat seuraavaa: (1) Neuvoston asetuksessa (EY) N:o 2173/2005[3] siirretään komissiolle valta panna täytäntöön joitakin mainitun asetuksen säännöksiä. (2) Euroopan unionin toiminnasta tehdyn sopimuksen tultua voimaan komissiolle asetuksella (EY) N:o 2173/2005 siirretty valta on saatettava yhdenmukaiseksi perussopimuksen 290 ja 291 artiklan kanssa. (3) Tiettyjen asetuksen (EY) N:o 2173/2005 säännösten soveltamiseksi komissiolle olisi siirrettävä valta hyväksyä säädöksiä, joilla tarkistetaan Euroopan unionin toiminnasta tehdyn sopimuksen 290 artiklan mukaisesti luonnonvaraisten eläinten ja kasvien suojelusta niiden kauppaa sääntelemällä 9 päivänä joulukuuta 1996 annetun neuvoston asetuksen (EY) N:o 338/97[4] liitteissä A, B ja C luetelluista lajeista valmistettuja puutuotteita koskeva poikkeus; annetaan yksityiskohtaiset säännöt asetuksen (EY) N:o 2173/2005 5 artiklan soveltamista varten sekä muutetaan kyseisen asetuksen liitteitä I, II ja III. On erityisen tärkeää, että komissio asiaa valmistellessaan toteuttaa asianmukaiset kuulemiset, myös asiantuntijatasolla. Komission olisi delegoituja säädöksiä valmistellessaan ja laatiessaan varmistettava, että asianomaiset asiakirjat toimitetaan Euroopan parlamentille ja neuvostolle yhtäaikaisesti, hyvissä ajoin ja asianmukaisesti. (4) Jotta voidaan varmistaa tämän asetuksen yhdenmukainen täytäntöönpano, komissiolle olisi siirrettävä täytäntöönpanovaltaa arvioida ja hyväksyä jo olemassa olevia järjestelmiä, joilla taataan kumppanimaista vietyjen puutuotteiden laillisuus ja luotettava seuranta, jotta järjestelmiä voidaan käyttää FLEGT-luvan perustana. Täytäntöönpanovaltaa olisi käytettävä yleisistä säännöistä ja periaatteista, joiden mukaisesti jäsenvaltiot valvovat komission täytäntöönpanovallan käyttöä, 16 päivänä helmikuuta 2011 annetun Euroopan parlamentin ja neuvoston asetuksen (EU) N:o 182/2011[5] 5 artiklan mukaisesti. (5) Sen vuoksi asetusta (EY) N:o 2173/2005 olisi muutettava, OVAT HYVÄKSYNEET TÄMÄN ASETUKSEN: 1 artikla Muutetaan asetus (EY) N:o 2173/2005 seuraavasti: 1) Korvataan 4 artiklan 2 ja 3 kohta seuraavasti: ”2. Jotta voidaan saada riittävä varmuus kyseisten puutuotteiden laillisuudesta, komissio arvioi jo olemassa olevat järjestelmät, joilla taataan kumppanimaista vietyjen puutuotteiden laillisuus ja luotettava seuranta, ja antaa täytäntöönpanosäädökset niiden hyväksymiseksi. Nämä täytäntöönpanosäädökset hyväksytään 11 artiklan 3 kohdassa tarkoitettua tarkastelumenettelyä noudattaen. Komission hyväksymiä järjestelmiä voidaan käyttää FLEGT-luvan perustana. 3. Tämän artiklan 1 kohdassa asetettuja vaatimuksia ei sovelleta luonnonvaraisten eläinten ja kasvien suojelusta niiden kauppaa sääntelemällä 9 päivänä joulukuuta 1996 annetun neuvoston asetuksen (EY) N:o 338/97[6] liitteessä A, B ja C luetelluista lajeista valmistettuihin puutuotteisiin. Siirretään komissiolle valta antaa delegoituja säädöksiä 11 a artiklan mukaisesti kyseisen poikkeuksen tarkistamiseksi.” 2) Korvataan 5 artiklan 9 kohta seuraavasti: "9. Siirretään komissiolle valta antaa delegoituja säädöksiä 11 a artiklan mukaisesti tämän artiklan soveltamiseksi tarvittavien yksityiskohtaisten vaatimusten hyväksymiseksi.” 3) Korvataan 10 artikla seuraavasti: ”10 artikla 1. Siirretään komissiolle valta antaa delegoituja säädöksiä 11 a artiklan mukaisesti liitteessä I olevan kumppanimaiden ja niiden nimettyjen lupaviranomaisten luettelon muuttamiseksi. 2. Siirretään komissiolle valta antaa delegoituja säädöksiä 11 a artiklan mukaisesti liitteessä II olevan luettelon, joka koskee niitä puutuotteita, joihin FLEGT-lupajärjestelmää sovelletaan, muuttamiseksi. Komissio tekee nämä muutokset ottaen huomioon FLEGT-kumppanuussopimusten täytäntöönpanon. Muutosten on sisällettävä harmonoidun tavarankuvaus- ja koodausjärjestelmän liitteessä I, sellaisena kuin se on voimassa, olevat tavarakoodit nelinumeroisella nimikkeiden tasolla tai kuusinumeroisella alanimikkeiden tasolla. 3. Siirretään komissiolle valta antaa delegoituja säädöksiä 11 a artiklan mukaisesti liitteessä III olevan luettelon, joka koskee niitä puutuotteita, joihin FLEGT-lupajärjestelmää sovelletaan, muuttamiseksi. Komissio tekee nämä tarkistukset ottaen huomioon FLEGT-kumppanuussopimusten täytäntöönpanon. Näiden muutosten on sisällettävä harmonoidun tavarankuvaus- ja koodausjärjestelmän liitteessä 1, sellaisena kuin se on voimassa, olevat tavarakoodit nelinumeroisella nimikkeiden tasolla tai kuusinumeroisella alanimikkeiden tasolla, ja niitä sovelletaan ainoastaan asianomaiseen liitteessä III mainittuun kumppanimaahan.” 4) Muutetaan 11 artikla seuraavasti: a) Korvataan 1 kohta seuraavasti: “1. Komissiota avustaa metsälainsäädännön noudattamista, metsähallintoa ja puukauppaa käsittelevä komitea (FLEGT-komitea), jäljempänä ’komitea’. Komitea on asetuksessa (EU) N:o 182/2011 tarkoitettu komitea.” b) Poistetaan 2 kohta. c) Korvataan 3 kohta seuraavasti: “3. Viitattaessa tähän kohtaan sovelletaan asetuksen (EU) N:o 182/2011 5 artiklaa.” d) Poistetaan 4 kohta. 5) Lisätään 11 a artikla seuraavasti: ”11 a artikla Siirretyn säädösvallan käyttäminen 1. Siirretään komissiolle valta antaa delegoituja säädöksiä tässä artiklassa säädetyin edellytyksin. 2. Siirretään 4 artiklan 3 kohdassa, 5 artiklan 9 kohdassa ja 10 artiklan 1, 2 ja 3 kohdassa tarkoitettu valta määräämättömäksi ajaksi tämän asetuksen voimaatulopäivästä. 3. Euroopan parlamentti tai neuvosto voi milloin tahansa peruuttaa 4 artiklan 3 kohdassa, 5 artiklan 9 kohdassa ja 10 artiklan 1, 2 ja 3 kohdassa tarkoitetun säädösvallan siirron. Peruuttamispäätöksellä lopetetaan tuossa päätöksessä mainittu säädösvallan siirto. Päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä, tai jonakin myöhempänä, päätöksessä mainittuna päivänä. Päätös ei vaikuta jo voimassa olevien delegoitujen säädösten pätevyyteen. 4. Heti kun komissio on antanut delegoidun säädöksen, komissio antaa sen tiedoksi yhtäaikaisesti Euroopan parlamentille ja neuvostolle. 5. Edellä olevan 4 artiklan 3 kohdan, 5 artiklan 9 kohdan ja 10 artiklan 1, 2 ja 3 nojalla annettu delegoitu säädös tulee voimaan ainoastaan, jos Euroopan parlamentti tai neuvosto ei ole kahden kuukauden kuluessa siitä, kun asianomainen säädös on annettu tiedoksi Euroopan parlamentille ja neuvostolle, ilmaissut vastustavansa sitä tai jos sekä Euroopan parlamentti että neuvosto ovat ennen mainitun määräajan päättymistä ilmoittaneet komissiolle, että ne eivät vastusta säädöstä. Euroopan parlamentin tai neuvoston aloitteesta tätä määräaikaa jatketaan kolmella kuukaudella.” 2 artikla Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä Euroopan parlamentin puolesta Neuvoston puolesta Puhemies Puheenjohtaja [1] EUVL L 347, 30.12.2005, s. 1. [2] EYVL L 61, 3.3.1997, s. 1. [3] EUVL L 347, 30.12.2005, s. 1. [4] EYVL L 61, 3.3.1997, s. 1. [5] EUVL L 55, 28.2.2011, s. 13. [6] EUVL L 61, 3.3.1997, s. 1.